CELEX: 32015D1208(01)
Language: hu
Date: 2015-12-04 00:00:00
Title: A Bizottság végrehajtási határozata (2015. december 4.) az 1308/2013/EU európai parlamenti és tanácsi rendelet 94. cikke (1) bekezdésének d) pontjában említett egységes dokumentumnak és egy borágazati elnevezéshez tartozó termékleírás közzétételére való hivatkozásnak az Európai Unió Hivatalos Lapjában történő közzétételéről (Dons [OEM])

8.12.2015   
            
            
               HU
            
            
               Az Európai Unió Hivatalos Lapja
            
            
               C 407/4
            
         A BIZOTTSÁG VÉGREHAJTÁSI HATÁROZATA
   (2015. december 4.)
   az 1308/2013/EU európai parlamenti és tanácsi rendelet 94. cikke (1) bekezdésének d) pontjában említett egységes dokumentumnak és egy borágazati elnevezéshez tartozó termékleírás közzétételére való hivatkozásnak az Európai Unió Hivatalos Lapjában történő közzétételéről
   (Dons [OEM])
   (2015/C 407/06)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 97. cikke (3) bekezdésére,
   mivel:
   
               (1)
            
            
               Dánia az 1308/2013/EU rendeletnek a borágazathoz kapcsolódó eredetmegjelölések és földrajzi jelzések oltalmáról szóló rendelkezéseivel összhangban kérelmezte a „Dons” elnevezés oltalom alá helyezését. A Bizottság az említett rendelet 97. cikke (2) bekezdésének megfelelően megvizsgálta Dánia kérelmét.
            
         
               (2)
            
            
               Az 1308/2013/EU rendelet 93–96. cikkében, 97. cikkének (1) bekezdésében, valamint 100–102. cikkében foglalt feltételek teljesülnek.
            
         
               (3)
            
            
               Annak érdekében, hogy az 1308/2013/EU rendelet 98. cikkének megfelelően lehetséges legyen kifogást tartalmazó nyilatkozatot benyújtani, az Európai Unió Hivatalos Lapjában közzé kell tenni az említett rendelet 94. cikke (1) bekezdésének d) pontja szerinti egységes dokumentumot és a kapcsolódó termékleírásnak a „Dons” elnevezés oltalom alá helyezése iránti kérelem vizsgálatára irányuló előzetes nemzeti eljárás keretében történő közzétételére való hivatkozást,
            
         A KÖVETKEZŐKÉPPEN HATÁROZOTT:
   Egyetlen cikk
   A „Dons” (OEM) elnevezéshez tartozó, az 1308/2013/EU rendelet 94. cikke (1) bekezdésének d) pontjában említett egységes dokumentumot és a kapcsolódó termékleírás közzétételére való hivatkozást e határozat melléklete tartalmazza.
   Az 1308/2013/EU rendelet 98. cikkének megfelelően e határozat közzététele jogot keletkeztet arra, hogy az e cikk első bekezdésében meghatározott elnevezés oltalma ellen a határozat közzétételének időpontjától számított két hónapon belül kifogást emeljenek.
   
      Kelt Brüsszelben, 2015. december 4-én.
      
         
            a Bizottság részéről
         
         Phil HOGAN
         
            a Bizottság tagja
         
      
   
   
      (1)  HL L 347., 2013.12.20., 671. o.
   
   
      MELLÉKLET
      
         EGYSÉGES DOKUMENTUM
      
      1.   Bejegyzendő elnevezés(ek)
      
      Dons
      2.   A földrajzi árujelző típusa
      
      OEM – oltalom alatt álló eredetmegjelölés
      3.   A szőlőből készült termékek kategóriái
      
      
               
                  5.
               
               
                  Minőségi pezsgő
               
            4.   A bor(ok) leírása
      
      Analitikai előírások
      A DONS elnevezésre vonatkozó elfogadási kritériumok
      —   Almasavtartalom: < 0,3 g/l
      —   Szén-dioxid-tartalom: > 4 bar túlnyomás 20 °C-on
      —   Maradékcukor-tartalom: < 25 g/l
      Érzékszervi tulajdonságait tekintve a Dons elnevezésű minőségi pezsgőt különösen élénk, „ragyogó” savasság jellemzi. A pezsgő könnyű és elegáns, aromájában meghatározóak az eredetileg nagy mennyiségben jelen lévő almasav egy részének tejsavvá történő átalakulásával kifejlődő ropogós savak. Illatában citrusfélékre, zöldcitromra és bodzára emlékeztető jegyek fedezhetők fel, jellegzetes pörkölt aromával; sokáig érezhető utóíze enyhén savas lecsengésű.
      Megjelenését illetően a pezsgő áttetsző, színe a fehértől a rózsaszínen át a rozé borokra jellemző, halványpiros árnyalatokig változhat; a termék további jellemzői a finom gyöngyözésű, apró, sokáig megmaradó buborékok.
      
                  Általános analitikai jellemzők
               
            
                  Maximális teljes alkoholtartalom (térfogatszázalék):
               
               
                   
               
            
                  Minimális tényleges alkoholtartalom (térfogatszázalék):
               
               
                  10,0
               
            
                  Minimális teljes savtartalom:
               
               
                  4,5 g/l, borkősavtartalomban kifejezve
               
            
                  Maximális illósavtartalom (milliekvivalens/liter):
               
               
                  16,66
               
            
                  Maximális teljes kén-dioxid-tartalom (mg/l):
               
               
                  150
               
            5.   Borkészítési eljárások
      
      a)   Alapvető borászati eljárások
      
      
         Szőlőpréselés
      
      Konkrét borászati módszerek
      Az alkalmazott préselési módszer a teljes szőlőfürtök enyhe, legfeljebb 1,6 bar nyomás alatt történő préseléséből áll.
      
         Szüret, válogatás és préselés
      
      Termesztési módszerek
      A szőlőt a magas savtartalom – különösen a megfelelő almasavtartalom – megőrzése érdekében még a teljes fiziológiai érettség elérése előtt, kézzel kell leszüretelni.
      A szőlőfürtök válogatása ugyancsak kézzel történik, különleges előírásoknak megfelelően.
      
         Erjesztés
      
      Konkrét borászati eljárás
      A termék a palackban történő második alkoholos erjesztés eredményeként válik szénsavassá. Az alapbor (küvé) teljes alkoholtartalma az elsődleges erjesztést követően legalább 9 %.
      A másodlagos erjesztést megelőzően a küvé almasavas erjedésen megy át.
      Az előállítási folyamat hossza az erjedési folyamat kezdetétől számítva – az érlelést is figyelembe véve – legalább kilenc hónap.
      Az erjesztés célja a küvé szénsavassá tétele. A küvét legalább 180 napig a borseprőn kell érlelni a palackban.
      A palackban történő erjesztést követően a termékből degorzsálással távolítják el a seprőt.
      b)   Maximális hozamok
      
      Hektáronként 5 000 kg szőlő
      6.   Körülhatárolt terület
      
      A meghatározott terület: Dons városa Kolding közelében, Dániában; közelebbről a Dons By kataszteri körzetben, Almind területén található, fluvioglaciális kavicshordalékkal és homoküledékkel borított, U alakú völgy. A 853 hektárnyi területet felölelő Dons By kataszteri körzet már 1821 óta egyértelműen körülhatárolt egységként jelenik meg a helyszínrajzokon.
      A szőlőültetvények 25–60 méteres tengerszint feletti magasságban fekszenek, nem messze a tengertől (körülbelül 7 km-re a Kolding Fjordtól).
      7.   Fontosabb borszőlőfajták
      
      
                   
               
               
                  Zalas Perle (Zalagyöngye)
               
            
                   
               
               
                  Cabernet Cortis
               
            
                   
               
               
                  Orion
               
            
                   
               
               
                  Madeleine Angevine
               
            
                   
               
               
                  Solaris
               
            
                   
               
               
                  Rondo
               
            
                   
               
               
                  Regent
               
            
                   
               
               
                  Pinot noir
               
            8.   A kapcsolat(ok) leírása
      
      A szőlőültetvények Dons város körül, 25–60 méteres tengerszint feletti magasságban fekszenek, mintegy 7 km-re a tengertől. A területen egy jég alatti (szubglaciális) erózió útján kialakult, U alakú völgy húzódik, amelyben gleccsertavak váltakoznak dombos lejtőkkel és homokos üledéken kialakult, tápanyagban szegény hangásokkal.
      Az északi termesztési feltételeknek köszönhető, hogy az analitikai jellemzők a magasabb tejsavtartalom tekintetében eltérnek a klasszikus pezsgők jellemzőitől.
      A pezsgő tulajdonságai – különösen ami a savasságát illeti – a terület földrajzi viszonyaira és talajára vezethetők vissza. A tápanyagban szegény kavicshordalék és mély homokrétegek által alkotott talaj magasan a talajvíztároló rétegek felett helyezkedik el, ez magyarázza a szőlőnövények gyökértörzsének megvastagodását és a viszonylag szívós fajták kiválasztását.
      9.   További alapvető feltételek
      
      
         Az előállítás módja
      
      
         Jogi keret:
      
      Uniós jogszabályok
      
         A további feltétel típusa:
      
      A címkézésre vonatkozó kiegészítő rendelkezések
      
         A feltétel leírása:
      
      Hivatkozás az előállítás módjára: A címkén – a borseprőn való erjesztés dokumentált időtartamának megfelelően – szerepelnie kell a „palackban erjesztett” vagy a „hagyományos módszer szerint palackban erjesztett” jelölésnek.
      
         Uniós logó
      
      
         Jogi keret:
      
      Uniós jogszabályok
      
         A további feltétel típusa:
      
      A címkézésre vonatkozó kiegészítő rendelkezések
      
         A feltétel leírása:
      
      Az uniós logó használata: Fel kell tüntetni az „oltalom alatt álló eredetmegjelölés” kifejezést és az uniós szimbólumot/logót.
      
         Borszőlőfajták
      
      
         Jogi keret:
      
      Uniós jogszabályok
      
         A további feltétel típusa:
      
      A címkézésre vonatkozó kiegészítő rendelkezések
      
         A feltétel leírása:
      
      Szőlőfajta: Amennyiben a termék egyetlen borszőlőfajta felhasználásával készül, a címkén szerepelnie kell az adott szőlőfajta nevének. Ha a termék a termékleírásban említett szőlőfajták közül több felhasználásával előállított küvéből készül, a termelő választhat, hogy – arányuk szerint csökkenő sorrendben – valamennyi fajta nevét feltünteti, avagy egyiknek a nevét sem tünteti fel a címkén.
      
         Az évjárat feltüntetése a címkén
      
      
         Jogi keret:
      
      Uniós jogszabályok
      
         A további feltétel típusa:
      
      A címkézésre vonatkozó kiegészítő rendelkezések
      
         A feltétel leírása:
      
      Évjárat: Amennyiben a pezsgő egyetlen szüreti év terméséből készül, a címkén szerepelnie kell az évjáratnak. Ha a pezsgő több szüreti év terméséből előállított küvéből készül, nem kötelező feltüntetni az évjáratot.
      
         Palackozás
      
      
         Jogi keret:
      
      Uniós jogszabályok
      
         A további feltétel típusa:
      
      Csomagolás a körülhatárolt terület határain belül
      
         A feltétel leírása:
      
      Palackozás:
      A termékleírás c) szakasza értelmében a termék előállításához szükséges termesztési, termelési és palackozási folyamatokat a meghatározott területen belül kell elvégezni, mivel bizonyítást nyert, hogy ez előfeltétele annak, hogy a termék elnyerje különleges tulajdonságait. Ezenkívül a szóban forgó területen kívülre történő szállítás befolyásolhatná a tárolással, a degorzsálással és az érleléssel kapcsolatos különleges előállítási módokat, ami a minőségnek a termelő által jóvá nem tehető romlását idézné elő. A kérelemben megjelölt területtel szomszédos területeken nem termelnek bort.
      
         A termékleíráshoz vezető link
      
      http://www.foedevarestyrelsen.dk/SiteCollectionDocuments/Kemi%20og%20foedevarekvalitet/Varestandarder-handelsnormer-kvalitet/Produktspecifikation%20Dons%20rev%20nov%202014%20(2).pdf